ŉ Perfekte 10 wink vir NovakNovak Djokovic marsjeer voort in die Australiese Ope. Foto: Twitter. Novak Djokovic mag dalk so byna-byna ŉ voorsprong van 5-1 in die eerste stel weggesmyt het, terwyl hy by tye ook lekker moeg was. Maar toe hy eers weer sy asem teruggekry het, was dit omtrent vir jou eenrigtingverkeer in die halfeindstryd van die Australiese Ope in Melbourne. Hoewel Tommy Paul sy bes gedoen het om die aanslag te keer, het hy gemaak soos wat baie ander spelers reeds vóór hom gedoen het: Hy het na Novak Djokovic se pype op die tennisbaan gedans. Die Serwiese ster het die wedstryd met 7-5, 6-1 en 6-2 gewen om vir die tiende keer sy plek in die eindstryd van die toernooi te bespreek waar Stefanos Tsitsipas vir hom sal wag. Die 24-jarige Griekse speler het vroeër vir Karen Khachanov met 7-6, 6-4, 6-7 en 6-3 in die eerste halfeindstrydkragmeting van die dag geklop. Wie ook al Sondag se eindstryd wen sal vir Carlos Alcaraz as die wêreld se voorste speler onttroon. “ŉ Grand Slam-titel en die eerste plek op die ATP-ranglys is ŉ tennisspeler se topdoelwitte en ek het eintlik net goeie herinneringe van die vorige keer wat ek teen Stefanos in ŉ eindstryd gespeel het,” het Djokovic ná sy wedstryd gesê. Hy verwys natuurlik hier na hul epiese Parys-tweestryd in 2021 toe hy ŉ agterstand van twee stelle uitgewis het om uiteindelik met 6-7, 2-6, 6-3, 6-2 en 6-4 te wen. Djokovic het egter erken dat hy nie meer so fris en vars voel as in die aanloop tot die toernooi nie en hy moes diep delf om Paul se terugvegpoging van vandag se eerste stel af te weer. “Gelukkig bring ek baie tyd op die oefenbaan deur om juis vir sulke oomblikke voor te berei, terwyl ervaring ook van groot hulp is. Ek was immers al baie kere in ŉ soortgelyke situasie waar ek pleinweg net moes vasbyt. Ek is egter bly dat ek kon sterk staan en op hierdie stadium van my loopbaan koester ek elke liewe oomblik op die baan.” #AusOpen semifinals: ✔️✔️✔️✔️✔️✔️✔️✔️✔️✔️#AusOpen finals: ????????????????????????????????????❓ Will X mark the spot for @DjokerNole on Sunday?@wwos • @espn • @eurosport • @wowowtennis • #AO2023 pic.twitter.com/lcx6Wnm3dT — #AusOpen (@AustralianOpen) January 27, 2023